Nå har juleuværet gitt seg
Etter flere dager med uvær, heftige snøføyker og store mengder nedbør, stabiliserer været seg søndag. Julehøytiden har vært preget av stygge utforkjøringer og fem dødsulykker på veiene. Der de første romjulsdagene bød på glatte veibaner, er det langt mer grep å få for øyeblikket.- Nå er det stort sett bart og vått. Enkelte steder er det fortsatt fare for glatte partier, og småveiene kan være glatte. Men på europaveiene er ikke dette noe problem, opplyser trafikkoperatør Mette Brunæs. Det er først og frems innbyggere i Oppland som bør holde øyene oppe for glatte småveier. Dette er likevel ikke i den skala det har vært de siste dagene.I helgen var en rekke fjelloverganger stengt på grunn av snø og vind, og der det var oppe, ble det kjørt i kolonne. Søndag er det stort sett fri passasje over den norske fjellheimen. * Venabygdfjellet fylkesvei 27 åpnet klokken 10. Veien har vært stengt siden fredag ettermiddag. * Hardangervidda åpnet søndag klokken 09 etter å ha vært stengt for trafikk i flere dager. * E6 over Dovre ble åpnet lørdag formiddag. * Det er fremdeles åpent over Hemsedalsfjellet (riksvei 52) og Haukelifjell (E134 og riksvei 9), der det tidligere i helgen var kolonnekjøring. * NB! Vikafjellet er fortsatt stengt, og blir ikke åpnet i dag.- I dag er det ikke problem å reise hjem fra jul. Dette er en av de mer stabile dagene i romjulen, og vi håper det blir en fin dag, sier Brunæs. Det samme gjør Øyvind Johnsen, vakthavende meteorolog i Oslo. - Det er relativt rolige vindforhold i alle fjellområder i Sør-Norge. Det er ikke vindstille, men det er snakk om bris i øyeblikket. Det verste av vind har gitt seg, og det samme gjelder for nedbøren, sier han.Reisende over Hardangervidda vil få byger inn fra vest, ettersom det er en vestlig vind søndag. Så lenge brøytebilene eventuelt holder veibanen klar, mener Johnsen at forholdene skal være fullt ut kjørbare. I Trøndelag er det bygevær, men temperaturen er såpass høy at Trondheims-området ikke vil møte noen utfordringer knyttet til snø søndag. Heller ikke nordover er det alarmerende værforhold, ifølge Johnsen.- Vi ser en midlertidig forbedring av været generelt, og særlig på Østlandet, konstaterer Johnsen. Været vil antagelig holde seg til midt på dagen mandag på Østlandet. - Da kommer det inn et nytt nedbørområde i løpet av ettermiddag eller kveld. Vi vil få en god del nedbør. Plasser som ligger hundre meter over havet kan få snø, mens alt under 300-400 meter får plussgrader i morgen ettermiddag og kveld, forteller Johnsen.
Vinden og regnet har gitt seg, og fjellpassasjene er åpnet etter flere dager stengt. Søndag kan bli romjulens beste dag på veiene.